Ladislav Zibura

Bc. et Bc. Ladislav Zibura (* 15. jún 1992, České Budějovice) je český cestovateľ a spisovateľ humornej cestopisnej literatúry, fotograf a rečník. Pravidelne organizuje cestovateľské prednášky v Česku, kde v štýle stand-upu opisuje svoje zážitky a stretnutia s ľuďmi. Cestuje hlavne peši, autostopom a keď osud inak nedá, aj v policajnom aute. Má slovenských predkov, jeho starý otec pochádzal z Popradu.

 Púte 

 Santiago de Compostela 
Po maturite na Gymnáziu Jírovcova v Českých Budějoviciach v roku 2011 sa ako osemnásťročný vydal osamote na pešiu púť z francúzskeho Saint Jean Pied de Port do španielskeho pútnického miesta Santiago de Compostela, odkiaľ pokračoval až k pobrežiu Atlantického oceánu s celkovou dĺžkou trasy 900 km. Druhú púť do Santiaga de Compostela zahájil na jeseň roku 2021, desať rokov po prvej púti. Obe púte zhrnul v knihe „Všechny cesty vedou do Santiaga“.

 Rím 
Po prvom ročníku štúdia žurnalistiky a ekonómie na Masarykovej univerzite v Brne podnikol pešiu výpravu s kamarátom Michalom z Českých Budejovíc do Ríma. Od Innsbrucku pokračoval do Ríma sám. O tejto ceste nenapísal knihu.

 Jeruzalem 
V lete 2014 ako dvadsaťdvaročný, po druhom ročníku štúdia na vysokej škole sa vydal na púť naprieč Tureckom a Izraelom do Jeruzalema s dĺžkou trasy 1400 km. O tejto ceste napísal knihu „40 dní pěšky do Jeruzaléma“.

 Knihy 
Ladislav Zibura je autorom 6 cestopisných kníh, ktoré ilustruje Lukáš Tomek z Pelhřimova (Tomski&Polanski) na motívy Ziburových fotografií. Knihy vydáva Albatros Media a BizBooks. Knihy vznikajú na základe denníkov ručne písaných počas cestovania, tieto manuskripty neboli doteraz publikované.

 40 dní pěsky do JeruzalémaZiburova spisovateľská prvotina a bestseller. V roku 2019 vyšiel z nepochopiteľných dôvodov aj slovenský preklad. Autorkou slovenského prekladu je Ľuba Nguyenová Anhová.

 Pěsky mezi buddhisty a komunistyZibura sa v roku 2016 vydal na trojmesačné pešie putovanie po Nepále a Číne. V roku 2021 vyšla dotlač druhého vydania. Ladislav Zibura prekonal 1500 km z nepálskeho Káthmandu na úpätie Annapurny a až do rodiska Budhu: Lumbini. V Číne cestoval z Čcheng-tu k terakotovej armáde v Si-an.

 Už nikdy pěšky po Arménii a GruziiZibura sa vydal v roku 2017 na púť z gruzínskeho mesta Batumi, ktoré sa nachádza 20 km od tureckých hraníc na pobreží Čierneho mora, smerom na východ. Cestoval nielen peši, ale aj na bicykli a stopom.

 Prázdniny v EvropěZibura cestoval po Európe autostopom. Autor knihu delí na dve časti: Sever (Česko – Poľsko – Litva – Lotyšsko – Estónsko – Fínsko – Švédsko – Dánsko) a Juh (Grécko – Albánsko – Severné Macedónsko – Srbsko – Rumunsko – Ukrajina – Slovensko – Česko). Ladislav Zibura za ňu ako Najlepší cestopis roku získal Cenu Hanzelky a Zikmunda. Ide o 360 stranovú monografiu vydanú v roku 2019 pod nakladateľstvom BizBooks.

 Prázdniny v ČeskuV období pandémie SARS-CoV-2, ktorej dôsledkom boli uzatvorené štátne hranice, cestoval Zibura dva mesiace počas leta 2020 po Česku. Kniha vyšla v roku 2021 v nakladateľstve Kniha Zlín v spoločnosti Albatros Media. Ide o Ziburov najdlhší titul.

 Všechny cesty vedou do SantiagaDruhú púť do Santiaga de Compostela zahájil Zibura na jeseň roku 2021, desať rokov po prvej púti. Knihu vydal v roku 2023 v nakladateľstve Kniha Zlín v spoločnosti Albatros Media, vytlačila ju akciová spoločnosť Neografia z Martina.

 Osobný život 
Ladislav Zibura je ženatý, s manželkou Karolínou má jedného syna, Sebastiana. Svadbu mali na pláži na pobreží Atlantického oceána v Portugalsku. Svadobnú cestu realizovali v Indonézii. O cestách do Indonézie Zibura prednáša na jar 2025 prednášky „Dvě cesty do džungle“. Druhú výpravu do Indonézie absolvoval sám polroka po svadobnej ceste. O cestách do Indonézie neplánuje napísať cestopis.

Rodičia Ladislava Ziburu boli učitelia na stredných školách. Spolu s rodičmi a manželkou sa vydal na cesty po juhu Afriky, kde v terénnom aute vybavenom strešným stanom precestovali Namíbiu a Botswanu. O tejto ceste prednáša na jar 2025 prednášku s názvom „S mámou a tátou do Afriky“. O ceste do Afriky neplánuje napísať cestopis.

Ladislav Zibura trpí ochorením sluchu tinitus, ktoré je následkom hluku streľby na oslavách v Turecku. Nepretržite počuje frekvenciu 7 000 Hz, čo je výška tónu, ktorý nie je možné zahrať na klaviatúre klavíra. Ide o vysoký piskľavý zvuk.

 Referencie 

 Iné projekty 

Kategória:Českí novinári
Kategória:Českí cestovatelia
Kategória:Českí spisovatelia
Kategória:Osobnosti Českého rozhlasu
Kategória:Absolventi Fakulty sociálnych vied Karlovej univerzity
Kategória:Absolventi Fakulty sociálnych štúdií Masarykovej univerzity
Kategória:Osobnosti z Českých Budějovíc